khistorydata/jeongjo-sjw-relations huggingface dataset:
정조 2년
掌令尹弼秉。持平李殷模啓曰。請大靜縣爲奴罪人金壽賢依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削出罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請還收罪人李彝永李㖯伊重根。減死刑配之命。竝依本律施行。請薪智島荐棘罪人瑩中。設鞫嚴問。快施當律。答府曰。不允。
정조 2년
大司諫李敬養。司諫李重馥啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫得情。請海南縣竄配罪人金載順。亟令王府。設鞫嚴問。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請放逐鄕里罪人尹得毅。施以屛裔之典。請韓後翼。卽令王府。嚴鞫得情。快正邦刑。請遠竄罪人安謙濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊。減死之命。依律處斷。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮。放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。答院曰。不允。
정조 2년
戊戌六月十二日。兼春秋張顯慶。刑曹罪人李光點加刑啓目。傳曰。依前判付。除尋常各別嚴刑。期於得情爲良如敎。
정조 2년
義禁府。具彝錫議處啓目。傳曰依允。
정조 2년
刑曹罪人金奉鎭。加刑啓目。傳曰。更加嚴刑。期於得情爲良如敎。
정조 2년
戊戌六月十二日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。王大妃殿問安。日來加減。何如。上曰。少差後一樣矣。命讀公事。國榮讀奏。上曰。韓鏶之擬軍資正首望。何故而然也。國榮曰。銓曹似以疏滯之意。擧擬矣。上曰。如欲疏滯。則何人不可。而必以韓鍮之至親。敢以擬入乎。國榮曰。銓曹則似未知爲韓鍮之至親矣。上曰。銓衡人物。何等至重。而未諳來歷。備擬官職乎。國榮曰。遽然擬入。果是不察矣。上曰。領敦寧亦有單付之例乎。國榮曰。無擬望大臣。故不得已單付云矣。上曰。領敦寧。旣與樞銜有異。則雖二望入啓。至於單付。則終涉未安矣。國榮曰。聖敎誠然矣。上曰。左相入侍。出榻敎左議政徐命善進前奏曰。日間聖體。若何。上曰。一樣矣。命善曰。王大妃殿患候。近日。若何。上曰。大體一樣矣。命善曰。小臣無一分報效國事。而官秩漸陞。極爲惶悚矣。上曰。此不過例陞。何辭之有。命親授命召。上曰。右相見之乎。命善曰。未及見之矣。上曰。右相果是宿望。國事當盡心爲之矣。命善曰。當國事可謂至誠矣。上曰。韓鏶之擬望資正。誠是意外。旣是鍮賊之至親。則豈可肆然備擬乎。命善曰。銓曹事大段失着矣。命退去。諸臣以次出。
정조 2년
戊戌六月十二日午時。上御熙政堂。晝講入侍。三司同爲入侍時。知事鄭光漢。特進官李在簡。參贊官李鎭衡。侍讀官朴天衡。檢討官李儒慶。記事官鄭東浚徐龍輔金勉柱。宗臣凝善君爔。武臣行副護軍田光說。大司諫李敬養。司諫李重馥。掌令尹弼秉。持平李殷模。校理李謙彬。修撰姜忱。副修撰宋煥億金憙。以次進伏訖。上讀前受音訖。天衡讀論語。自子曰述而不作。止子曰德之不修章訖。上讀新受音訖。天衡曰。默而識之者。眞知實得之謂也。若因人提撕而記之。强費揣摩而得之。則久必遺忘。非默識之道也。學而不厭者。好學之謂也。孔門諸子。孰非學問之士。而夫子以好學。獨許於顔子。苟非心誠好之。如好好色。則便非學不厭之道也。誨人不倦者。聖人之德。物我無間。故或朋來而樂之。或得英才而樂之。能樂然後方可謂不倦也。此非聖人之極工。而夫子猶自謙抑。有此何有之敎。況於學者乎。朱子。以爲學者能於此。時時省察則好矣。今若只事一番講讀。便已掩置。不復點檢。則非默而識。學不厭之道。須願殿下。以此三者。每於日用之間。體驗身上。頻頻自省。則其於進德修業之方。必有所益矣。儒慶曰。論語一篇。無非至訓。而至於此章。尤爲體驗之處。一經進講。更不點檢。則殊非默而知之之道。伏願此等處留念焉。光漢在簡曰。別無所陳矣。鎭衡曰。上下番已陳。別無更陳矣。天衡又曰。修德講學。是子思子。尊德性道問學之意也。學者之工。不外此修德講學。而修德講學之要。亦不出於聞義能徙。不善能改。夫能辨其義不義。善不善者。講學之效也。徙之改之者。修德之方也。古昔聖王。何嘗有不義之事。不善之政。而猶曰捨己從人。亦曰。從諫不咈。夫捨己然後可以徙義。從諫然後可以改不善。不然則無以來昌言而補袞闕矣。夫子以大聖。猶以此爲憂。況後世人君之所以用力猛省者。當如何耶。惟願殿下。以此四者。益加省察焉。上曰。上番所陳誠好矣。上曰。信而好古。何謂也。天衡曰。蓋信於述之謂也。而好字之加於信字。卽加一節之義也。上曰。旣曰默而識之。又曰學而不厭。得無意疊之嫌乎。天衡曰。如是然後學益篤矣。上曰。臺諫進前。敬養重馥弼秉殷模謙彬天衡忱儒慶煥億憙等所啓。請鄭致達妻爲先削其爵號。亟施邦憲。使四百年宗社。轉危爲安。上曰。不允。又所啓。請還寢遠竄罪人韓翼謩金吾草記勿施之命。仍施遠竄之典。上曰。不允。又所啓。請放歸田里罪人金相福。爲先極邊遠竄。上曰。不允。措辭見上敬養等又進伏曰。顧今亂逆之根柢。鄭妻也。討逆而不除其根柢。天下寧有是理。傳啓請討。殆若文具。荏苒之間。已至三載。此莫非群下之罪。而神人之憤痛當如何哉。昨於合辭中。以斷之一字仰陳。而其窮天極地之罪惡。尙不能斷之以義理。臣等死罪。不敢知殿下。豈可斷而不斷耶。抑不能斷而不斷耶。謂此賊之有可容貸而不斷耶。謂私恩之可以掩義而不斷耶。臣等若與此賊。雖一日之間。共戴一天。則臣分掃矣。國法隳矣。此豈上下相持。遷延度日之具乎。君臣之間。貴相孚格。而殿下以臣等之合辭。視若循例請討。一向靳允。此實由於臣等誠意之淺薄。而其在孚格之道。恐不當如是。伏乞亟降兪音。快施典刑。是臣等區區之望也。上曰。靳允。非不能於斷也。出擧條仍命退。諸臣以次退出。
정조 2년
戊戌六月十二日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。聞武藝別監之滿久勤者。訓將。只傳令招去云。武藝別監。雖是訓局所關。旣爲肘腋親兵。則訓將。豈可任意去來乎。訓將事。誠爲未安矣。國榮曰。訓將之直爲傳令。事甚疎率矣。上曰。此後則雖爲久勤者。次知司謁手本後。越送都監事。分付。可也。國榮曰。其在愼重之道。以此定式甚好矣。上曰。三司合辭。今又終日。亦涉支離。國榮曰。合辭之支離。惟以不得請不止爲期。而殿下之靳允。亦不能無憾於天地之大。若止三司支離之擧。則特下一允字。然後朝廷可以寧靜矣。命退去。諸臣以次出。
정조 2년
戊戌六月十二日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。韓鏶擬望。極涉駭然。故初欲罪銓官矣。更思之。大政當前。銓官遞易甚難。故只飭敎而還給望單矣。國榮曰。聖敎誠好矣。當初擬望。直不過疎率之致。必無他意矣。上曰。交濟湯進御已久。且當盛暑。淸熱之劑。不可不預進。前日所進心腎湯。姑爲進御無妨。卿須問議於醫官。明日以奏。可也。國榮曰。聖敎好矣。明日當問議後仰奏矣。命讀諸道狀啓。國榮讀奏。命書判付。國榮曰。明日卽揀擇日也。王大妃殿靡寧中。想益嘉悅。臣等。亦不勝喜幸矣。上曰。今日承候於慈殿。則敎以明日當觀症勢。扶病出見。以此觀之。則症候之顯勝可知。實爲慶幸矣。國榮曰。患候康復。有親臨之敎。臣民忭祝。曷有其極。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。右承旨徐有防坐。左副承旨李鎭衡坐。右副承旨李在學坐。同副承旨沈有鎭坐直。注書柳孟養藥院直鄭東浚仕直。事變假注書朴奎淳仕。
정조 2년
傳于徐有防曰。禮房承旨入侍。
정조 2년
傳于李鎭衡曰。禮房承旨。左副承旨入侍。
정조 2년
大司諫李敬養。司諫李重馥。掌令尹弼秉。持平李殷模。校理李謙彬朴天衡。副校理鄭宇淳林濟遠。修撰姜忱。副修撰宋煥億金憙啓曰。請鄭妻爲先削其爵號。亟施邦憲。使四百年宗社。轉危而爲安焉。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。答三司曰。不允。
정조 2년
大司諫李敬養。司諫李重馥。掌令尹弼秉。持平李殷模啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請彦衡養遂獻遂。竝令王府。設鞫嚴問。請還寢會遂絶島之命。仍令王府。設鞫得情。請還寢李觀源定配之命。更令王府。設鞫得情。請黑山島定配罪人龜柱。亟加嚴鞫。快正王法。請逆禶妻。依金吾初定濟州地定配。籍沒家産。一依法典擧行。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。答兩司曰。不允。
정조 2년
掌令尹弼秉。持平李殷模啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削出罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請還收罪人李彝永李㖯伊重根減死刑配之命。竝依本律施行。請薪智島荐棘罪人瑩中。設鞫嚴問。快施當律。答府曰。不允。
정조 2년
大司諫李敬養。司諫李重馥啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請放逐鄕里罪人尹得毅。施以屛裔之典。請韓後翼。卽令王府。設鞫得情。快正邦刑。請遠竄罪人安謙濟。李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴堤防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮。放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。答院曰。不允。
정조 2년
戊戌六月十三日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。王大妃殿問安。夜來益有差勝之勢乎。上曰。今日稍有顯減之勢。揀擇時有親臨之敎。伏幸。命讀公事。國榮讀奏。上曰。處女皆入來乎。國榮曰。門外皆待令云矣。上曰。湯劑事。問于醫官否。國榮曰。俄與諸御醫相議。則皆以爲當此盛暑。交濟湯不可一向進御。涼生前。姑以心腎湯。進御爲好云矣。上曰。進御加減交濟湯。今姑停止。加減心腎湯。自今日煎入。出榻敎命退去。諸臣以次出。
정조 2년
戊戌六月十三日巳時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。慈殿慈宮。親臨揀擇。而卿妹已爲兩殿之所定。卿雖難安。此爲宗社之大計。奈何。國榮曰。宗國大計。臣豈敢言私。而臣家之不幸。已無可言矣。上曰。聞慈殿未寧中。有妨於暑風。初則垂簾矣。及見卿妹。亟使捲簾。近前而見之。其德容之出倫。亦可想矣。國榮曰。臣妹之被選。雖因兩殿之過致嘉愛。年少無所學。何以奉承至尊乎。私情懇迫之外。以是尤爲關慮矣。上曰。雖定國婚。如卿者。豈可以戚里論哉。國榮曰。臣於國事。豈敢一毫泛忽。而自今以後。悚懼之心。當一倍矣。上曰。禮房承旨入侍。行左承旨鄭民始進前。都承旨先退。上曰。今日揀擇。都承旨妹。膺首選。國事尤幸。民始曰。揀擇日迫。故中外方顯望矣。今此揀選。出於同德之家。尤切慶幸矣。命書傳敎曰。前敎官洪樂春女子。佐郞金在鎭女子。正郞沈豊之女子。禁婚。餘皆許婚。命退。諸臣以次出。
정조 2년
戊戌六月十三日未時。上御誠正閣。藥房副提調。持加減心賢湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。卿父病中。聞此揀擇之報。何如云耶。國榮曰。俄者出見臣父。則別無他言。而謂以只有一子一女。今皆獻於國。私情之悶迫。雖無可言。如能因此而宗國泰安。則死無餘恨云矣。上曰。卿父雖病。聞其言。則能知大義。如無爲國之誠。豈能如此乎。國榮曰。臣遭千古所無之際遇。荷千古所無之恩寵。宿衛之重。嘗藥之任。都萃臣身。恒自警懼之中。又將爲戚里。顧此情私。極爲不幸矣。上曰。卿言過矣。予之於卿。雖是君臣之間。無異布衣之交。奠國盤泰。與同休戚。則今豈可以戚里論之。而有何加損哉。國榮曰。聖敎雖追提往事。而臣心惶懼。去而益甚矣。命退去。諸臣以次出。
정조 2년
戊戌六月十三日酉時。上御誠正閣。禮房承旨入侍時。左承旨鄭民始。記事官鄭東浚徐龍輔金勉柱。以次進伏訖。上命書傳敎曰。前敎官洪樂春女子。佐郞金在鎭女子。正郞沈豊之女子。禁婚。餘皆許婚。又命書傳敎曰。國婚糜費。自古甚鉅。徒歸弊端。況今省約之時。不可不申明定式。俾無尾閭。都監擧行。則已於別單。太半減省。而此外修理等少小事役。或不無從中侵渙之弊。以此意。另飭戶曹及都監。雖以本宅言之。禮單及果盤許多之費。不下累鉅萬。此則今番。須有別盤定式。可省冗費。自再揀擇日。內外大小禮單油蜜果盤。皆勿爲之之意。其令本宅知悉。此下敎一通。自政院。知委都監及該曹內需司。各令着意奉行。俾勿違越事。另加申飭。分付。仍命退。諸臣以次退出。
정조 2년
戊戌六月十三日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。各司褒貶。盡爲擧行乎。國榮曰。幾盡爲之。而吏曹獨以日前嚴敎之下。惶悚尙不擧行云矣。上曰。一時飭敎。豈可若是引咎乎。仍命書傳敎曰。吏曹褒貶。尙不爲之云。申飭擧行事。分付。上曰。都政今月內當爲之云乎。國榮曰。嘉禮前。恐難爲之矣。上曰。三揀擇之日。當就別宮。主家。當住於別宮近處。何以爲之乎。國榮曰。其近處將借可容之家矣。上曰。嘉禮日子。姑未完定。而若於晦初間擇定。則非但都監擧行之窘速。本家亦必窘急矣。國榮曰。日子若促迫。則凡百擧行。率多窘速。是爲可悶矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨徐有防坐。左副承旨李鎭衡坐。右副承旨李在學坐直。同副承旨沈有鎭坐直。注書柳孟養藥院直鄭東浚仕直。事變假注書朴奎淳仕。
정조 2년
藥房都提調臣徐命善。提調臣具允鈺。右承旨臣徐有防啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。湯劑進御後益有差勝之勢乎。惠慶宮氣候。何如。臣等不任區區憂慮。敢來問安。竝此仰稟。答曰。知道。慈殿氣候一樣。慈宮氣候一樣。待下敎日入侍宜矣。
정조 2년
傳于洪國榮曰。左承旨入侍。
정조 2년
傳于洪國榮曰。副提調。持加減心腎湯入侍。
정조 2년
傳于徐有防曰。明日雖値揀擇與開坼。次對。依例爲之。
정조 2년
鄭民始。以吏曹言啓曰。本曹褒貶坐起。定行於今日。而新除授參判金熤未肅拜。令政院。牌招。以爲同參開坐之地。何如。傳曰。允。
정조 2년
李在學啓曰。因吏曹草記。今日褒貶。新除授參判金熤。令本院。牌招同參事。允下矣。吏曹參判金熤。卽爲牌招。何如。傳曰。允。
정조 2년
以政事取稟。傳于沈有鎭曰。明日爲之。山林外在外臺諫。一竝許遞。與未差之代。一體差出。
정조 2년
又以弘文館言啓曰。本館上番副校理臣林濟遠。下番副修撰臣金憙。俱以實錄聽郞廳。今日晝仕出去。而每每草記。事涉煩瀆。今後則除草記往來之意。敢啓。傳曰。知道。
정조 2년
李在學。以義禁府言啓曰。全羅監司鄭元始狀啓。據刑曹粘目內。珍島前郡守具載勳李陽運金漢燁李麟錫等。移本府處之事。允下矣。金漢燁。今方待命。卽爲拿囚。而李麟錫。時在公忠道牙山地。發遣書吏拿來。李陽運。以甲山府使。時在任所。依例發遣府書吏。交代後拿來。具載勳。身故云。勿論。何如。傳曰。允。
정조 2년
李在學。以訓鍊都監言啓曰。因兵曹草記。都監分授都城肅靖門西邊體城。三間許頹落。令該軍門。急速修築。而把守軍。量宜定送。限修築間各別守直事。允下矣。今日爲始。砲手二十名。將官率領。限畢築輪回守直之意。敢啓。傳曰。知道。
정조 2년
沈有鎭。以弘文館言啓曰。修撰李儒慶。謂有情勢。不爲行公。卽爲牌招察任。何如。傳曰。允。
정조 2년
持平李殷模啓曰。臣姿性鈍滯。言議拙訥。本不合於淸朝耳目之任。又況臺職通擬之初。有難冒之情勢。而義重沐浴。他不暇顧。詣臺登筵。亦已屢矣。俄於筵席。掌令尹弼秉。未了府啓。引避退出。則臣固當卽地繼奏。而未及周旋。諫長先達院啓。以致府院之倒次。揆以臺體。壊損無餘。且諫憲兩臺。旣承退待之批。則其所處置。臣當爲之。而生疎昏謬。全昧格例。未免隨衆而退。溺職之罪。尤無所逃。以此以彼。其何可一刻晏然於臺次乎。請命遞斥臣職。答曰勿辭。亦勿退待。
정조 2년
咸鏡監司趙㻐疏曰。伏以祔廟之禮旣訖。上冊之儀載擧。邦慶維新。聖孝彌光。臣於此時。適滯外藩。遙獻忭賀之祝。益切耿結之忱。仍伏念臣。冒叨重任。焂已三易燧矣。威不足以讋邊。則民知其懦孱矣。明不足以檢下。則吏知其昏憒矣。才能不足以期會簿書。則朝廷知其鈍劣矣。然而尙逭於罪戾者。特殿下寬假而涵貸之耳。臣方含恩戴德。惟夙宵報效之是圖。則宜不敢妄控私懇。猥干崇聽。而情有所迫。言不暇擇。不得不仰陳。惟聖明憐察焉。臣之偏母。年過八耋。疾病沈纏。氣力凜綴。雖房闥起居。猶以爲艱。而乃於前冬。遠從臣於關塞之外者。以臣受恩聖朝。致位方伯。寵光所及。闔門欣聳。臣母於此。惟以感激之心。欲爲臣榮養之地。不恤老病。不彈行役。而及夫抵營。甘旨盈盤。輕煖適體。是皆君父賜也。母子相對。日夕攢頌。往往感極而涕逬。揆以常情。豈欲其遽歸哉。惟是朔北之氣不竝以南。而營居近海。海常多大風。一日之間。寒暖屢變。老人調將。當夏益難。且夫官事。不可預度。宦跡本無定期。治歸之際。若値炎潦。則扶老涉險。難保其穩返。故迨玆未熟之時。纔已送母還京。而他鄕分別。寸情若割。空館寄留。孤蹤如戍。況又山川夐阻。書信常疎。母病雖添。不可以卽聞。聞亦不可以擅行。思之及此。心神自亂。則雖欲盡誠於職事。亦有所未遑者矣。顧今孝理之化。與天同大。無物不被。臣亦仁覆中一物耳。惟願上天之曲遂焉。伏乞俯賜諒照。亟許鐫遞。俾得歸省。則公私之幸。莫大於此。臣無任屛營祈懇之至。答曰。省疏具悉。比時藩任。豈可輕遞。卿其勿辭察任。
정조 2년
戊戌六月十四日卯時。上御誠正閣。都承旨入侍時。行都承旨洪國榮。記事官柳孟養。徐龍輔。金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。今番嘉禮時。以務從省約之意。已爲傳敎。各司則固當奉行。而至於本家禮單及盤果等節。雖有申飭。不無過濫之慮。卿須各別申飭。無如前日之豊亨好矣。國榮曰。傳敎下後。已卽申飾於家人矣。上曰。別宮。旣以貞明公主房爲之。修理等節。別無可爲者矣。國榮曰。只塗排舗陳外。無可修改者矣。命退去。諸臣以次出。
정조 2년
戊戌六月十四日辰時。上御熙政堂。晝講。詣臺三司。同爲入侍時。特進官洪樂性。知事李徽之。參贊官沈有鎭。侍讀官林濟遠。檢討官金憙。記事官鄭東浚徐龍輔金勉柱。宗臣西淸君煋。武臣行副護軍田見龍。大司諫李敬養。司諫李重馥。掌令尹弼秉。持平李殷模。校理朴天衡李謙彬。副校理鄭宇淳。修撰姜忱。副修撰宋煥億。以次進伏訖。上讀前受音訖。濟遠。讀論語。自子之燕居。申申如也。止子曰暴虎憑河。吾不與也章訖。上讀新受音訖。濟遠曰。申申夭夭。聖人中和之氣。存諸中而發於外者也。程子曰。氣像好時。意思亦好。雖在客觀之末。亦可以驗其所存矣。至甚矣吾衰章曰。聖人存道之心。無時或衰。而行道之心。以時而衰。小註所云精神血氣。與時運流通者好矣。夢寐雖非眞境。而晝之所思。夜必夢之。周官掌夢之法。以是爲重。殷宗之夢良弼。文王之夢九齡。皆是類也。先儒曰。人於夢寐之間。亦可驗所學。此言甚好矣。至志於道章曰。志道據德依仁。雖是由淺入深之意。而末以游藝結之。此乃自本及末之意也。小學之工。與大學相須。正以此也。若言其最初下手處。則志字尤有力。此大學之書。必以格致爲先者也。至子謂顔淵章曰。用舍行藏。唯孔顔能之。易曰。知進退存亡。不失其正者。其唯聖人乎。此之謂也。臨事而懼。好謀而成一句語。不獨行三軍爲然。天下萬事。莫不皆然。懼字。有恐懾之懼。有敬畏之懼。此懼字。卽敬字之意也。堯典第一義。卽敬字。而如聖敬日躋。王敬所作。毋不敬。敬勝怠等語。皆爲千古聖帝心學之要訣。在人君撫世酬物之道。隨時戒懼。則庶幾不悖於聖人之訓矣。憙曰。申夭之義。上番已陳之矣。燕居時申夭。卽聖人中和之氣。而凡人則不然。每當燕居之時。或怠惰放肆。或過於嚴厲。蓋以人之燕居。易於怠肆。而不至於怠肆。則輒過於嚴厲故也。是以嚴厲固不可無者。而過則不可。至於怠肆。尤極不可。如是者。安能有中和氣象乎。伏願殿下。凡於引接臣僚之時。酬應萬事之際。固當以怠惰放肆。過於嚴厲爲戒。而必於燕閑之中。益加聖意。不失中和之氣焉。上曰。上下番所陳好矣。徽之曰。志於道據於德。卽學者之極工。以帝王家治道言之。志於道然後可做三代之治。伏願聖上體念焉。樂性曰。別無所奏。而夫子久矣不復夢見周公。夫子之至誠行道之意。藹然可見。而日前朝參。特下綸音之後。上自大臣。尙無一言之陳勉者。此則殿下求言之誠。不及夫子之夢周公故也。伏願益加誠意焉。上曰。所陳好矣。以綸音中四條言之。民食足然後可與爲治。大凡年事少豊。則民心少愈。此豈非旣富且敎之謂歟。重門撃柝。以禦强暴。是爲民也。節財用備水旱。亦爲民也。求人材布政敎。亦爲民也。人君之有位。亦爲民也。凡此數件。若不稱責。則上自人君。下至百執事。難免素餐之譏。惟玆卿等。體予求治之誠。無替恤民之事焉。先儒曰。在堯九年之水。有十年之蓄。有湯七年之旱。有八年之積。此蓋出於節財爲民之政矣。如欲挽三代之治。則今日行一事。明日行一政。日計而月餘。則豈無治效之可觀歟。然而自下綸音之後。屢日側聽。尙無寥寥。此實予求治之誠。未得交孚而然。予庸慨然者久矣。今聞卿言。實爲嘉尙矣。樂性曰。殿下求治之念。至及於此。伏願益加自省焉。上命臺諫進前。敬養重馥弼秉殷模天衡謙彬宇淳濟遠忱煥億憙所啓。請鄭致達妻。爲先削其爵號。亟施邦憲。使四百年宗社。轉危而爲安。上曰。不允。請還寢遠竄罪人韓翼謩金吾草記勿施之命。仍施遠竄之典。上曰。不允。請放歸田里罪人金相福。爲先極邊遠竄。上曰。不允。敬養重馥弼秉殷模所啓。請薪智島定配罪人敬彬。熊川縣定配罪人成運。亟令王府。更爲設鞫得情。上曰。不允。請還寢象厚放歸之命。仍施絶島定配之典。上曰。不允。請彦衡養遂獻遂。竝令王府。設鞫嚴問。上曰。不允。請還寢會遂絶島定配之命。仍令王府。設鞫得情。上曰。不允。請寢李觀源定配之命。更令王府。設鞫得情。上曰。不允。請黑山島定配罪人龜柱。亟加嚴鞫。快正王法。上曰。不允。請逆禶妻。依金吾初定濟州地定配。籍沒家産。一依法典擧行。上曰。極停勿煩。請遲晩後物故罪人啓能。亟施孥籍之典。上曰。不允。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。弼秉殷模所啓。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。上曰。不允。請梁山郡定配罪人錫達。依律處斷。上曰。不允。請削黜罪人金漢耆。亟施竄配之典。上曰。不允。請海南縣竄配罪人金載順。亟令王府。設鞫嚴問。上曰。不允。請三水府定配罪人洪達洙。亟令王府。更加嚴鞫。依律處斷。上曰。不允。請長鬐縣遠竄罪人聖中。亟令王府。設鞫嚴問。期於得情。快正王法。上曰。不允。請削版罪人有臣宗甲義駿。竝令王府。設鞫嚴問。依律處斷。上曰。不允。有鎭曰。筵體何等嚴重。而掌令尹弼秉。傳啓之際。有所勦說。其在事體。誠極未安。推考。何如。上曰。依爲之。弼秉等所啓。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。不允。弼秉曰。臣性度昏謬。筵席生疎。傳啓之際。做錯之失。大壞臺體。而當避不避。致勤聖敎。所失尤大。臣何敢一刻晏然於臺次乎。請命遞斥臣職。上曰。勿辭。有鎭曰。掌令尹弼秉。再啓煩瀆。退待物論矣。上曰。知道。有鎭曰。大司諫李敬養。府啓未畢。而先發院啓。以致次序之倒錯。揆以臺體。不可無警。推考。何如。上曰。依爲之。敬養重馥曰。臣等性本昏劣。未諳臺體。俄於掌憲引避之後。不待持憲之畢陳府啓。經先以院啓陳達。至被承宣之請推。臣等生疎做錯之失。於是乎大矣。其何敢一刻晏然於臺次乎。請命遞斥臣等之職。上曰。身爲長官。做錯不細。而不可以此輕遞臺官。勿辭。有鎭曰。大司諫李敬養。司諫李重馥。再啓煩瀆。退待物論矣。上曰。知道。殷模所啓。請楸子島定配罪人趙嵎。亟寢酌處之命。仍令王府。設鞫得情。快正王法。上曰。不允。請旌義縣減死安置罪人興老。亟寢酌處之命。仍令王府。設鞫得情。快正王法。上曰。不允。請薪智島荐棘罪人瑩中。設鞫嚴問。施以當律。上曰。不允。仍命退。諸臣以次退出。
정조 2년
戊戌六月十四日申時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。嘉禮日子。定於何間云乎。國榮曰。來初則旬前無吉辰。故今晦前。將擇入云矣。上曰。然則凡諸擧行。尤當窘速矣。國榮曰。似然矣。上曰。吏曹褒貶。今日爲之云乎。國榮曰。俄已擧行云矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨徐有防坐直。左副承旨李鎭衡坐。右副承旨李在學坐。同副承旨沈有鎭坐直。注書柳孟養藥院直鄭東浚仕直。事變假注書朴奎淳仕。
정조 2년
傳于鄭民始曰。禮房承旨入侍。傳于徐有防曰。大臣備局堂上引見。
정조 2년
沈有鎭啓曰。卽者吏曹假郞廳來言。今日爲政事命下。而判書李重祜。參議李義翊。病不來。參判金熤未肅拜。不得開政云。判書參判參議。竝卽牌招開政。何如。傳曰。允。
정조 2년
傳于鄭民始曰。副提調。持加減心腎湯入侍。
정조 2년
兵曹口傳政事。以洪樂春爲副司果。
정조 2년
傳于鄭民始曰。前縣令洪樂彬。口傳付軍職。其令入侍。
정조 2년
兵曹口傳政事。以洪樂彬爲副司果。
정조 2년
有政。吏批。判書李重祜牌不進。參判金熤牌不進。參議李義祤進。右承旨徐有防進。啓曰。判書李重祜。牌不進。參判金熤陳疏入啓。小臣獨政未安。何以爲之。敢稟。傳曰。只出緊任。
정조 2년
以趙時俊爲大司憲。金東淵爲獻納。金思穆爲兵曹參知。洪樂莘爲監察。吳載紹爲分兵曹參議。林蓍喆爲參知。金翊休爲正郞。李柱延爲佐郞。金允柱爲開寧縣監。李漢興爲甲山府使。禁府都事金載泰。司饔奉事曺羽振相換。學生金始錫。吏參例兼。學生金鎭瑞吏議。通德郞金桄司僕正。慶州府尹金相集。本生家三代追贈。
정조 2년
兵批。行判書李徽之病。參判尹坊病。參議金思穆未肅拜。參知李世奭入直進。右承旨徐有防進。副司直金履素朴在源。副護軍申逅洪緯浩單付。
정조 2년
徐有防啓曰。明日次對。兩司當爲進參。除在外傳旨未下引避退待外。持平李殷模。待開門牌招。何如。傳曰。允。
정조 2년
傳于沈有鎭曰。吏兵房承旨。持殿最入侍。
정조 2년
又以嘉禮廳言啓曰。敎命文製述官。以行都承旨洪國榮啓下矣。不得製進云。事當以預差右參贊金鍾秀。改付標。而方在鄕。敎命文製進後。當爲正書。期日促迫。工役萬分時急。以竹冊文製述官預差左參贊黃景源。改付標以入之意。敢啓。傳曰。知道。
정조 2년
徐有防。以都摠府言啓曰。今日入直內三廳武兼禁軍及軍兵等。當爲中日習射。而上前開坼相値。不得爲之之意。敢啓。傳曰。知道。
정조 2년
鄭民始。以禮曹言啓曰。宗廟正殿北階石。修改退行事稟定矣。修改吉日。更令日官推擇。則今六月二十四日卯時爲吉云。以此日時擧行。先告事由祭。同日曉頭設行。而今此冊嬪時告由。同日兼行。景慕宮告由。亦爲同日設行之意。知委。何如。傳曰。允。
정조 2년
又以禮曹言啓曰。今此春夏等褒貶時。奉常寺參奉沈埉。稱以呈旬不爲參謁。事體未安。以其本寺褒貶。不爲之故。雖不得等第。不可置之。令吏曹中考施行。何如。傳曰。允。拿處。
정조 2년
沈有鎭。以禮曹言啓曰。今此曹所屬官員等褒貶時。宗廟署令曺允先。與判書臣李景祜。永祐園守奉官沈鉁。與參判臣徐浩修。有應避之嫌。不得同爲磨勘。別啓本以入之意。敢啓。傳曰。知道。
정조 2년
又以戶曹言啓曰。今戊戌春夏等所屬各司褒貶啓本中。平市暑令申暿。與判書臣具允鈺。爲親査相避。故參判臣金魯鎭。獨爲磨勘以入之意。敢啓。傳曰。知道。
정조 2년
徐有防。以濬川司郞廳。以都提調意啓曰。本司都廳及郞廳。今戊戌年春夏等褒貶等第。磨勘以入之意。敢啓。傳曰。知道。
정조 2년
又以禁衛營從事官。以都提調意啓曰。本營從事官及諸將官。今春夏等褒貶。當爲等第。而臣鄭存謙。方有親病。限內不得磨勘之意。敢啓。傳曰。知道。
정조 2년
沈有鎭。以耆老所言啓曰。本所堂上。多有身病。今春夏等褒貶啓本。限內不得封進之意。敢啓。傳曰。知道。
정조 2년
又以忠勳府言啓曰。今戊戌年春夏等褒貶。當爲磨勘。而本府有司堂上。綾恩君臣具允明。方有身病。限內不得爲之之意。敢啓。傳曰。知道。
정조 2년
徐有防。以訓鍊都監從事官。以都提調意啓曰。今戊戌年春夏等褒貶。磨勘以入之意。敢啓。傳曰。知道。
정조 2년
又以二所巡廳言啓曰。去夜初更量。犯夜人守僕姜有亮。執捉之意。敢啓。傳曰。知道。
정조 2년
右議政鄭弘淳疏曰。伏以臣。卽聖世之一幸人也。不學而早竊科第。無才而滾到卿列。罔功而偏荷眷遇。多病而得免痼棄。凡此數者。千百人一有之幸。而臣則兼之。顧玆微軀。何以堪受。此所以絶意進取。杜門却掃。冀或逭於人非鬼責。時際聖明。雖未忍便訣。而公會之外。罕與人接。一切世事。耳聵而心灰者。亦且十數年矣。乃者政府新命。忽下於千萬夢想之外。手捧除書。精爽飛越。五內震掉。如癡如醉。但覺官名之爲可驚。不省寵命之爲可榮。心焉搖搖。歷日靡定。夫祿不應偏厚於一身。倖不可屢徼於一生。無或造物見猜。疾顚將至。欲使溢其器而速之災歟。不然今日朝廷。亦不患乏人。此命。奚爲而及於臣哉。況今訪落之時。百度維新。初政得失。先觀輔相賢愚。係國安危。此豈循資備擬。不問其人之如何。苟然充數之時哉。然臣方疾聲大號。正如縛之求解。溺之望援。惟祈天地父母。哀之憐之。至以職任之輕重。才具之長短。章皇設去。壅容辭遜。跡涉飾讓。臣未敢爲此。惶怖縮伏。恭竢公議。而仄聽多日。迄無處分。情迫勢窘。始敢冒昧自列。言雖拙訥。誠出肝血。伏乞聖明。悶惻微悃。收回誤恩。改卜賢德。以幸國事。不勝幸甚。臣無任戰灼祈懇之至。答曰。省疏具悉卿懇。枚卜于卿。意豈徒爾。蓋所有取於卿者雅矣。況卿宿望乎。予欲敦勉於卿。卿章先上。讀至反復。莫覺卿辭巽之太過也。顧今朝廷鼎席之一日不備。所係實有不細者。卿若念此。豈可讓退爲事哉。相之云卜。輿望屬公。可謂龜筮共協于人也。虛佇之極。略布小子之至意。卿須安心。勿復控辭。卽起造朝。弘濟時艱。深有望於卿。卿其體之。仍傳曰。此批答。遣史官。傳諭于右議政。
정조 2년
戊戌六月十五日。兼春秋張顯慶。義禁府具彝錫照律杖一百。收贖。告身盡行追奪。徒三年定配私罪啓目。傳曰。功議。各減一等爲良如敎。
정조 2년
戊戌六月十五日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。政官入來開政乎。國榮曰。姑未入來矣。上曰。自前再揀擇後。則宮屬掖屬。皆侍陪。今亦依此爲之乎。國榮曰。前例旣如是。則依例擧行。亦何妨乎。上曰。三揀擇日字。何至今不爲擇入乎。國榮曰。今日將入啓云矣。上曰。新宮田結。當爲折受。而宮屬收捧之際。必多弊端。又欲依他宮例。令戶曹捧給。而體面自別。直令戶曹惠廳。量其一年所用劃給。似無妨。今日將欲下敎矣。國榮曰。此則以此以彼。從便爲之好矣。上曰。與其折受之有弊。無若該司劃給之便好矣。命退去。諸臣以次出。
정조 2년
戊戌六月十五日辰時。上御熙政堂。大臣備局堂上。引見入侍時。領議政金尙喆。左議政徐命善。兼禮曹判書李景祜。行知中樞府事具善復。行戶曹判書具允鈺。行工曹判書洪樂性。刑曹判書鄭光漢。行副司直鄭好仁。判尹金華鎭。訓鍊都正李國賢。禮曹參判徐浩修。行副司直李衍祥。大司成柳戇。副校理林濟遠。右承旨徐有防。記事官鄭東浚。事變假注書朴奎淳。記事官林錫喆徐龍輔。以次進伏訖。尙喆曰。聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。尙喆曰。今番嘉禮。實是宗社大計。實不勝慶忭之忱矣。上曰。予亦不得已行此矣。命善曰。今番嘉禮。卽宗社之大幸。而又在知申之家。臣之慶賀之心。尤倍於他人矣。上曰。敬奉慈敎。今行此擧。蓋出於萬不得已也。然知申地處。與他人自別。而今又爲戚里。非但自家之戒懼。有倍於前。在予之心。還爲之戒滿矣。尙喆曰。聖敎及此。不勝欽仰之至矣。尙喆曰。今日卽日次。故依例來會。而別無時急稟定事矣。上曰。戶判進前。允鈺進伏。上曰。新宮結數。今若分定。則各邑弊端。有不可言。其在宮房。亦多虛實相蒙之弊。諸宮房。雖難一時釐正。至於新宮房。不必遵用舊例。予意。則雖一二田結。勿爲磨鍊。一年需用之費。自戶惠廳。分定。量宜劃給。分兩等如貢物之例。則非但民邑之除弊。亦爲宮房之實利。卿等之意。以爲如何。允鈺曰。今承下敎。實不勝欽仰矣。若依此爲之。則極爲便當矣。尙喆曰。今此下敎。洞析宮房之利害。特軫民邑之痼弊。不勝欽歎矣。上曰。從當下傳敎矣。尙喆曰。瀋陽問安上使。旣已出代。拜表日子。更爲推擇事。分付。何如。上曰。依爲之。出擧條尙喆曰。今番嘉禮時。主人當有具公服行禮之節云。勢將次第擧行。前敎官洪樂春。爲先陞六。令該曹。口傳付軍職。何如。上曰。依爲之。出擧條有防曰。今日次對。上番玉堂林濟遠。時在直中。而未及來待閤外。致有追後入侍之擧。事體所在。誠極未安。從重推考。何如。上曰。依爲之。出擧條尙喆曰。今日則別無稟定事矣。上命退。諸臣以次退出。
정조 2년
戊戌六月十五日午時。上御誠正閣。左承旨入待時。行左承旨鄭民始。記事官鄭東浚林錫喆徐龍輔。以次進伏訖。上命戶判入侍。賤臣。承命出來。與戶曹判書具允鈺。偕入進伏。上命書傳敎曰。筵中旣諭宮結之分定。各邑使之折受收捧。稔知有許多弊端。況自古名碩之論。莫不及此。雖以宮房言之。所得反不如直受劃給。事之利害是非。較然如此。予非不欲於諸宮房。一例釐正。誠以宿弊。一朝難祛。而徒致閙亂也。雖不生意。至於今番新設宮房。予豈不展其所欲展之意乎。今番嬪宮田結。雖一二結。勿爲磨鍊。而一年需用之費及所屬應下料錢所入錢穀。量宜從略分定。自戶惠廳。劃給本宮。每年分兩等上下。如分級貢物之例事。分付。允鈺曰。新宮所需用錢穀之數。當準田結。磨鍊劃送。而取考各宮房結數及續典所載。則四宮爲千餘結。雖宮人後宮。亦不下八百結。今此新宮。事體自別。不可循例擧行。當以幾結磨鍊乎。上曰。當此節省之時。豈可多數磨鍊。亦不必援例者。輸送結米從最少結數。準折劃給。錢邊則自戶曹。數千兩參酌劃給可也。出擧條仍命退。諸臣以次退出。
정조 2년
戊戌六月十五日申時。上御誠正閣。藥房副提調。持加減心腎湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。初揀首選。雖是已定之事。今經再揀。兩殿倍加嘉悅。下情不勝喜幸。國榮曰。王大妃殿患候中。以此慰悅。漸有差勝之勢云。臣民之欣忭。曷有其極。命書傳敎曰。前縣令洪樂彬。口傳付軍職入侍。上曰。卿父陞六。雖是循例之事。大臣將欲請資。奏以卿父。只有子女。今皆獻國。可謂功存社稷。其言果是矣。國榮曰。大臣之言雖如此。臣父則常以爲有子不肖。擔國重務。或恐貽憂於聖上。心常憂懼矣。上曰。卿父之言。安得不然。而有子如卿。尙有憂懼之心。甚可嘉尙也。命退去。諸臣以次出。
정조 2년
戊戌六月十五日戌時。上御誠正閣。吏兵房承旨。持褒貶啓本入侍時。行都承旨洪國榮。右承旨徐有防。記事官柳孟養鄭東浚徐龍輔金勉柱。以次進伏訖。上命拆各道啓本。國榮等讀奏各道啓本訖。國榮曰。卽伏見各道今春夏等褒貶啓本。則黃海監司徐有寧。守令無一人居中居下。公忠監司徐有隣守令無一人居下。殊無嚴明殿最之意。竝推考警責。何如。上曰。依爲之。出擧條國榮曰。卽伏見江原監司李亨逵褒貶啓本。則原州判官之官字。誤書以守字。難免不審之失。推考。何如。上曰。依爲之。出擧條有防曰。卽伏見各道今春夏等褒貶啓本。則京畿水使洪秀輔。公忠水使吳載熙。慶尙左水使柳鎭恒。邊將中。無一人居中居下。統制使李昌運。江華府留守李福源。北兵使徐有大。南兵使金永綬。黃海兵使李應爀。全羅右水使閔惠守。邊將中無一人居下。殊無嚴明殿最之意。竝推考警責。何如。上曰。依爲之。出擧條仍命退。諸臣以次退出。
정조 2년
行都承旨洪國榮宿衛所直。行左承旨鄭民始式暇。右承旨徐有防坐。左副承旨李鎭衡坐。右副承旨李在學坐直。同副承旨沈有鎭坐直。注書柳孟養藥院直鄭東浚仕直。事變假注書朴奎淳仕。
정조 2년
李在學啓曰。憲府連日監察茶時。事甚未安。除在外傳旨未下引避退待外。大司憲趙時俊。卽爲牌招。何如。傳曰。允。
정조 2년
傳于李在學曰。常參經筵取稟。不得經夜。而掩置不奏。非一非再。當該中官禁推。
정조 2년
沈有鎭。以戶曹言啓曰。新宮所需用錢穀。依定奪以八百結相準磨鍊。則實米爲一千一百六十二石十斗。故宣惠廳戶曹。分數別單書入。今年秋等爲始。依此擧行之意。分付。何如。傳曰。知道。
정조 2년
又以嘉禮廳言啓曰。竹冊文草圖書。禮曹參議李秉模。書寫以入。以備睿覽之意。敢啓。傳曰。知道。
정조 2년
又以賑恤廳言啓曰。公忠監司徐有隣狀啓。草記稟處事命下矣。取考狀啓。則歷擧大興郡守李運祥。禮山縣監曺允精。德山縣監宋煥翼。韓山郡守洪配浩等治績。而以爲各邑守令之殫竭奉承。不過職分內事。固不足上煩陳聞。而若其自備較優。勞績最著者。亦不容全沒。四邑自備穀數開錄。以俟該廳稟處云矣。李運祥之三百餘石。曺允精宋煥翼洪配浩之各二百餘石。以殘邑事力。自備補賑。俱爲可嘉。而非通一道大賑。則不得論賞。曾有事目。今此四邑守令論賞。竝勿論。何如。傳曰。允。
정조 2년
又以義禁府言啓曰。時囚罪人具彝錫。杖一百收贖。告身盡行追奪。徒三年定配事。照律啓目判府內。功議各減一等啓下矣。具彝錫功議各減一等。杖八十收贖。告身盡行追奪。全羅道扶安縣扶興驛。徒二年定配。而以議啓內辭意。具罪目。依例發遣府羅將。押送配所。何如。傳曰。允。
정조 2년
徐有防。以二所巡廳言啓曰。犯夜人守樸姜有亮。依更數決棍十度後。放送之意。敢啓。傳曰。知道。
정조 2년
以平安監司金鍾秀狀啓。平壤等邑隆德部居軍官池魚躍子等溺死事。傳于沈有鎭曰。令本道恤典擧行。
정조 2년
大司憲趙時俊啓曰。掌令尹弼秉。性度昏謬。筵席生疎。傳啓之際。做錯之失。大壞臺體。而當避不避。致勤聖敎。所失尤大。臣何敢一刻晏然於臺次乎。司諫院大司諫李敬養。司諫李重馥等。性本昏劣。未諳臺體。俄於掌憲引避之後。不待持憲之畢陳府啓。徑先以院啓陳達。至被承宣之請推。臣等生疎做錯之失。於是乎大矣。其何敢一刻晏然於臺次乎。竝引避而退。一時做錯。未必深引。矧當齊討。尤何輕遞其所做錯。祗緣生疎。齊討爲急。何必過引。請竝命出仕。答曰。依啓。
정조 2년
戊戌六月十六日。兼春秋張顯慶。刑曹啓目。本曹所管全羅道定配罪人放未放秩。竝依啓聞施行爲乎矣。放秩中千命載。罪旣不輕。配亦屬耳。仍配稟秩崔天起。未放秩梁聚參鄭惟泰崔錫祖李遠白周宗郁黃彬三文漢成等段。或所坐不重。或到配多年。竝放送之意。分付道臣何如。啓。傳曰。依回啓施行爲旀。順天府充軍罪人朴宗祿。聞渠自能文。伊時被捉者。實非借述云。放送爲旀。長興府充軍罪人金成礪。不可罪同而罰異。亦爲放送爲旀。海南縣定配罪人片興碩。珍島郡定配罪人吳興喆。康津縣定配罪人金三夢。楸子島定配罪人成孟甲。康津縣定配罪人李賢培。珍島郡定配罪人婢於屯。順天郡定配罪人李普元。綾州牧定配罪人林志奉。雲峯縣定配罪人金黔。羅州牧定配罪人介老味等。所犯皆不至難赦。竝放送爲良如敎。
정조 2년
刑曹啓目。本曹所管平安道定配罪人放秩仍秩竝依啓聞施行爲乎旀。放秩中李景濟金廷三等竝仍配。仍秩中姜履永陸基運權璨等竝放送事。分付道臣何如。啓。傳曰。依回啓施行爲旀。渭原郡定配罪人申履權。熙川郡定配罪人安太先。中和府定配罪人李大益劉得亮。鐵山府定配罪人李奉昌。龜城府定配罪人李命老。孟山縣定配罪人尹得莘段。俱不無參恕之端。屢經大霈。竝放送爲良如敎。
정조 2년
戊戌六月十六日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。竹冊文出入時。宜有細仗鼓吹。而初不待令云。都監擧行。何其疎忽也。國榮曰。都監果爲忘却。不卽待令云矣。上曰。今番殿最。中下多寡幾何耶。國榮曰。未能的知其幾何。而比前頗少矣。上曰。近來則不治之類。不至甚多矣。國榮曰。新化之初。爲守令者。不敢恣行貪虐。故鮮有不法者矣。命退去。諸臣以次出。
정조 2년
戊戌六月十六日未時。上御誠正閣。藥房副提調。持加減心腎湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命讀嘉禮時儀註。國榮讀奏。上曰。正副使何至今不爲啓下乎。國榮曰。今已定望。故從近啓下云矣。上曰。定望者誰也。國榮曰。正使金鍾秀。副使金魯鎭云矣。上曰。此俗所謂有福之人乎。國榮曰。然矣。命退去。諸臣以次出。
정조 2년
戊戌六月十六日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。卽伏聞司謁口傳之敎。氣候有欠安之節云。不勝驚慮。症候。何如。上曰。自午後氣頗不平。且有頭疼。似是暑氣矣。國榮曰。方當盛熱。安得無暑候乎。俄聞司謁所傳。卽與諸醫相議。則皆以爲此是暑症。淸暑六和湯。當爲進御云。故已煎待矣。上曰。好矣。入之。醫官慶絢。奉湯劑進前。上進御。國榮曰。此時暑候。易爲彌留。數三日姑爲連進。似好矣。上曰。進御加減心腎湯。今姑停止。淸暑六和湯。自今日煎入。出榻敎國榮曰。夕水剌尙未進御。而夜漏將深。甚是悶慮矣。上曰。俄進湯劑。姑未消下。待其快下。將進水剌矣。命退去。諸臣以次出。
정조 2년
傳于鄭民始曰。禮曹堂上入侍。
정조 2년
禮曹判書李景祜。參判徐浩修。參議李秉模。依下敎來待矣。傳于鄭民始曰。入侍。
정조 2년
傳于鄭民始曰。副提調持淸暑六和湯入侍。
정조 2년
以奉常寺小麥成熟草記。傳于鄭民始曰攝刈。
정조 2년
傳于沈有鎭曰。木四同錢五百兩。入于惠慶宮。
정조 2년
鄭民始。以嘉禮廳言啓曰。敎命文草圖書。禮曹參判徐浩修。書寫以入。以備睿覽之意。敢啓。傳曰。知道。
정조 2년
又以嘉禮廳言啓曰。戶曹郞廳一員。嘉禮廳差下事定奪矣。戶曹佐郞洪義榮差下。使之察任。何如。傳曰。允。
정조 2년
沈有鎭。以戶曹言啓曰。新宮移劃錢邊。參酌磨鍊。別單書入。今年爲始。每年依此數輸送之意。敢啓。傳曰。知道。
정조 2년
徐有防。以備邊司言啓曰。因忠義衛李熻所懷。有令廟堂稟處之命矣。其所仰陳三弊中。陳田起耕之更廢。混徵之弊。各邑契坊之爲倖民避役之窠窟。誠如所言矣。陳田還起。則隨起隨稅。一如法典。不得混徵於更廢。而奸吏輩符同豪民。結契免役之弊。發關諸道。各別嚴飭。至於馬政一事。其弊不貲。實多可悶。而近來守令。不能着意戎政。致此痼弊。自今以後。去其太甚。隨宜充代。俾無如前貰馬。弊器苟且逢點之弊。而貧富換定之際。從中作奸於付標磨勘之弊者。難保其必無。各別惕念。無至弊上生弊之意。亦爲嚴飭於各道。何如。傳曰。允。
정조 2년
沈有鎭。以兵曹言啓曰。卽接南所衛將牒報。則景秋門南邊宮墻一間許。因雨頹落云。令紫門監。爲先把子圍排。急速修築而金虎門入直砲手十名除出。限修築間。各別守直之意。敢啓。傳曰。知道。
정조 2년
戊戌六月十七日。兼春秋張顯慶。義禁府啓目。因咸鏡監司道內定配罪人放未放秩啓下狀啓。本府所管罪人仍秩乙良。竝依啓聞施行爲乎旀。他餘罪人。令各該衛門稟處何如。啓。傳曰。依允。
정조 2년
戊戌六月十七日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。比昨少差。而頭疼尙苦可悶。命讀公事。國榮讀奏。上曰。去夜雷雨。今年內初也。今月則雨澤甚調均。秋登庶有可望。甚可幸也。國榮曰。近來連見各道雨澤狀啓。則庶皆周洽云。農事極爲多幸。上曰。今年年事豊登。然後荐飢之餘民。可以蘇生。以是爲望也。命退去。諸臣以次出。
정조 2년
戊戌六月十七日未時。上御誠正閣。藥房副提調。持淸暑六和湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。宮號及嬪號。何至今不爲議入乎。國榮曰。例於三揀擇後。議定云矣。上曰。今番則三揀擇之於嘉禮日子甚促迫。三揀擇前議定無妨矣。國榮曰。當問議於禮堂矣。上曰。暑氣猶未差。六和湯一貼。晩後更爲煎入。可也。命退去。諸臣以次出。
정조 2년
戊戌六月十七日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。暑症終未快解。且有滯氣可悶矣。國榮曰。令醫官診脈似好矣。上曰。注書出去。醫官康命吉召入。賤臣承命而出。與康命吉進前。上命診候。命吉修候訖。退伏奏曰。脈候則如常。而暑氣略有外侵。故尙此彌留。今日六和湯二貼。連爲進御。則明當顯勝矣。上曰。滯氣。何以爲之乎。命吉曰。此亦暑熱凝滯之候。湯劑連進。則自然消解矣。命進湯劑。醫官慶絢。奉淸署六和湯進前。上進御。上曰。卽見海伯疏。則以貶題之誤書爲引咎。一邑之誤書。猶或不怪。而至於三邑之錯誤。事甚疎率矣。國榮曰。然矣。當初三邑之題目。可以爲中者以上書之。故深以爲怪矣。果然誤書云。悤撓中無或怪矣。而顚錯之失。在所難免矣。上曰。殿最何等至重。而如是疎漏乎。良可寒心矣。國榮曰。夕水剌尙未進御。甚爲可悶矣。上曰。滯氣尙存。少間當進矣。命退去。諸臣以次出。
정조 2년
沈有鎭。以都摠府言啓曰。今日入直內三廳武兼禁軍及軍兵等。當爲中日習射。而惠慶宮誕日相値。不得爲之之意。敢啓。傳曰。知道。
정조 2년
傳于沈有鎭曰。諸承旨持公事入侍。
정조 2년
以中官高賢喆禁推傳旨。傳于李在學曰。分揀。
정조 2년
傳于李在學曰。左右捕將牌招。
정조 2년
傳于徐有防曰。無掌標之宮屬闌入者。至於二十二名之多。事極駭然。金虎門丹鳳門守門將。出付兵曹。其令明日決棍。二十二名中頭目。亦付兵曹。明日決棍。
정조 2년
傳于李在學曰。明禮宮次知中官李允默。昨年十月以後。以正法罪人之五寸姪。差定奴子。其心所在有不可知。令該府今日內。開坐嚴問口招。
정조 2년
傳于洪國榮曰。副提調持淸暑六和湯入侍。
정조 2년
傳于沈有鎭曰。俄聞逆族之差出宮奴。卽李允默之所爲云矣。今聞金有恒。從間指囑而爲之。非但此漢。昨年定配罪人之族屬及增之所屬。亦多差定宮屬者。今始綻露。金有恒出付刑曹。卽爲開坐。嚴問詳査以聞。
정조 2년
備忘記。近者人心之不淑。胡至此耶。適因宮奴事。自內査出者。已爲三數人。噫。千古之逆。何嘗有如興祚輩。而其支屬之當此出沒。良覺凜然。如此則方令捕廳鉤覈。而沃溝縣爲奴罪人命卜之族屬又在宮掖。內間之不淨如此。何責於外。而至於該縣監之厚待命卜。多給衣食。兼差要任。密勿使喚。無異家奴。揆以人情。大是變怪者。國有法。豈如是乎。沃溝縣監姓名誰某。自政院知入。
정조 2년
傳于沈有鎭曰。右副承旨入侍。
정조 2년
以捕盜廳罪人草供。傳于沈有鎭曰。問目供辭。俱不成說。兩捕將爲先推考。其令更爲發問目捧供以入。
정조 2년
鄭民始。以禮曹言啓曰。以庭試文科初試。取幾人取稟草記。取考久遠謄錄。更爲草記事。批下矣。依聖敎。取考久遠謄錄。則癸亥年庭試初試變通事目中。大庭試則取一千人。小庭試則取八百人定式。而其後乙丑年大殿入耆社慶科庭試初試。取五百人。辛未年元孫誕生慶科庭試初試。取五百人。同年大王大妃殿上尊號。上候平復。王世孫冊封及患候平復。合四慶庭試初試。取一千人矣。前例如此。敢啓。傳曰。依近例初試取三百人。
정조 2년
鄭民始。以弘文館言啓曰。本館上番校理臣李謙彬。以實錄廳郞廳。今日晝仕出去。而每每草記。事涉煩瀆。今後則除草記往來之意。敢啓。傳曰。知道。
정조 2년
吏曹參判金熤疏曰。伏以臣。頃蒙盛眷。猥叨憲長。義重懲討。冒沒承膺。而濫竽之懼。日夕兢兢。忽於日昨。伏承天官佐貮之命。誤恩之下。驚隕冞切。噫。國有六府。天官爲重。二參之位。亞於冢宰。問其職則專管用人。而用人之地。與冢宰參其判焉。則心公眼明。權衡人物。激揚淸濁。維持世道。不獨爲冢宰之責矣。此所以歷數近久。居是職者。必是一世之選也。何嘗有如臣無似之濫叨者哉。臣之庸陋昏憒。不堪於百執事之末。必已蒙聖鑑之所俯燭。而今忽拔之於時髦之外。畀之以隆顯之命。臣誠莫曉其所以也。臣門闌單寒。踪跡疎野。而偏荷洪造。驟躋宰列。前後歷剔。罔非踰涯。每一循省。怵然自懼。至於要官顯銜。是豈臣夢想攸到乎。臣雖至愚。亦嘗聞古人事君之道矣。事君之道。去就爲重。去就之義。量力爲大。臣之自量。亦已審矣。才器則迂滯而已。行檢則狂率而已。文識荒鈍而謏淺。智慮儱侗而昏謬。於斯數者。無一可取。今若不揆不稱之實。冒當非分之職。累聖簡而誤身名。則是豈臣一身之狼狽而已。況臣有所受於先臣者。臣自從仕路。臣父嘗戒臣曰。不才而任重。忘分而居要。非義也。以汝愚魯。倖竊科第。苟或不自量度。匪據而冒居。則顚仆之憂。可以逆覩。惟是量才量力。無居顯要。庶可以禔躬自效。不負家國。噫。知臣莫如臣父。蓋知臣才器之百無一當。必欲其自量才力。循分自守。以是爲報效之道者也。言猶在耳。藏之在心。顧今所叨。卽所謂要顯之職。而先臣之所嘗戒者。臣若不念家訓。冒昧榮次。自取其債敗。則是上辜聖上眷注之恩。下負先臣勉戒之意也。苟使臣彝性不泯。則豈忍爲此。左右思量。轉動無路。二日之內。召牌荐降。坐犯違逋。不敢爲趨膺之計。跡涉慢蹇。罪合萬隕。苟非然者。臣豈欲飾辭例讓。甘心爲王述之笑人耶。臣聞上天曲遂萬物。聖人不枉人性。伏乞聖慈。俯賜鑑憐。特收臣新授銓任。使名器無玷。微諒獲全。仍治臣違逋之罪。以肅朝廷。不勝至祝。答曰。省疏具悉。卿其勿辭察職。
정조 2년
校理李謙彬。修撰姜忱等疏曰。伏以臣等。卽伏見備忘下者。沃溝縣爲奴罪人命卜。該縣監多給衣食。兼差要任。密勿使喚。無異家奴。臣等伏讀未半。不覺心寒骨顫。噫嘻痛矣。昨年凶逆。卽萬古所無之凶逆。而凶逆之中。逆禶爲其根抵。則爲今日臣子者。苟有一分秉彝之心。則凡係于連於此獄者。固當峻斥嚴討之不暇。況此命卜。是何等凶逆之家奴。身爲官長。厚待任使。殆同家奴。則是其心腸。與能賊範逆輩。可謂一串貫來。而其凶慘情節。不可不問。臣等謂沃溝縣監鄭澤孚。亟令王府。設鞫得情。快正王法。斷不可已也。臣等無任屛營祈懇之至。答曰。省疏具悉。鄭澤孚事。何必設鞫。爲先拿問宜矣。
정조 2년
戊戌六月十八日。兼春秋張顯慶。義禁府啓目。明禮宮次知中官李允默。以正法罪人五寸姪。差定奴子。其心所在。有不可知事。因傳敎嚴問之下。游辭發明。終不直招。情狀萬萬痛駭。刑推得情何如。啓。傳曰。渠雖無狀。亦有人心是隱。則昨年八月逆獄後。肆然以逆巫占房之夫。興祚支屬。差定宮奴於十月間者。究厥心腸。有不可測兺除良。況旀昨年以後。宮屬輩差出時。必當十分審愼是去乙。設如渠供。只憑所任指示之說。不念根派。如許之事是良置。昨年十月之後。至于今幾許朔。則亦豈無聞知之理是旀。所謂宮中庫子及宮任輩。亦多知之則其矣身耳。亦豈不得聽乎。此外又有逆增傔人之爲宮奴者。昨年定配罪人之族屬。締結宮奴者。此二漢雖非渠之差定者。是乃蹤跡旣如是陰慘。則亦豈無知得之事乎。以今日之故。姑不加刑爲去乎。若不直招。則卽當加刑。期於取服。以此反覆嚴問。斯速得情爲良如敎。
정조 2년
刑曹啓目。明禮宮掌務金有恒。以昨年定配罪人族屬及增之所屬。差定宮屬事。因傳敎嚴問之下。其所納供。專事粧撰。萬萬痛駭。嚴刑得情何如。啓。傳曰。渠之隨行宮任。至於累十年。則宮中小大事。宜無不知之理兺除良。簸弄次知。專當宮事之狀。旣已綻露。宮奴輩差定曲折。豈可不聞是旀。況旀根派來歷。素所詳知。尤非次知之比。到今情狀。明若觀火。渠雖無狀。焉敢發明。姑不加刑爲去乎。爲先施威嚴問。反覆究覈。期於得情爲良如敎。
정조 2년
戊戌六月十八日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。今日則少差矣。國榮曰。滯候今則快差乎。上曰。雖未快差。與昨頗勝矣。國榮曰。都提調爲承候入來矣。上曰。都提調入侍。賤臣出去。與都提調徐命善進前。命善曰。昨聞有未寧之候。連進六和湯云。不勝驚慮。夜間加減。若何。上曰。以暑感。昨日氣頗不平矣。今日則少差矣。命善曰。滯候。何如。上曰。今則不甚大段矣。命善曰。嘉禮在近。臣等益切慶幸矣。上曰。慈殿病患中。計日企待。以此慰悅。誠甚萬幸矣。命善曰。今番嘉禮。非但爲宗國大計。王大妃殿患候。因此而顯有差勝之勢。聖孝益光矣。上曰。今番嘉禮。與他自別。且卿等無異勳戚。卿之夫人及都承旨左承旨夫人當入參。伊日治粧入送。可也。命善曰。旣承下敎。當令入參矣。上曰。納采時支架。誰當擔負乎。國榮曰。無雁。故亦無支架差備云矣。上曰。雖非大婚。支架差備一人。卽定例所在。何不磨鍊乎。命善曰。旣有定例。則似當磨鍊矣。上曰。無論文南武。依例擇定事。分付。可也。命退去。諸臣以次出。
정조 2년
戊戌六月十八日午時。上御誠正閣。藥房副提調。持淸暑六和湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。近來門禁。又復如前解弛。無掌標之宮屬。任意出入。爲摘奸所發。兵曹之不爲檢飭。極爲駭然。其中正法罪人之至親。亦以宮奴。出入於差備門內。宮禁極甚疎虞。國榮曰。聞甚驚駭矣。臣亦種種申飭於各門。而有如此之弊。此是守門將不能詗察之罪。且逆屬之潛踵出入於闕中。極涉驚痛。此等之類。各別嚴繩。然後宮禁可淸。而紀綱可立矣。命退去。諸臣以次出。
정조 2년
戊戌六月十八日未時。上御誠正閣。諸承旨持公事入侍時。行左承旨鄭民始。右承旨徐有防。左副承旨李鎭衡。右副承旨李在學。同副承旨沈有鎭。記事官鄭東浚徐龍輔金勉柱。以次進伏訖。上命讀公事。民始等讀奏。仍命書判付訖。命退。諸臣以次退出。
정조 2년
戊戌六月十八日酉時。上御誠正閣。右副承旨入侍時。右副承旨李在學。記事官鄭東浚徐龍輔金勉柱。以次進伏訖。上命讀禁府公事。在學讀奏。命書判付訖。仍命退。諸臣以次退出。
정조 2년
戊戌六月十八日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。鄭澤孚事。極甚驚怪。旣知逆家之奴。則豈可多給衣食。又差要任。其所使喚。無異家奴云。若有一分嚴畏之心。放恣無忌憚。何其若是之甚也。國榮曰。身爲官長。親信逆奴。究其意思。實未可曉矣。上曰。如此之類。不可不嚴懲矣。國榮曰。玉堂因備忘。將陳疏請鞫鄭澤孚云矣。上曰。事當一番究覈。而設鞫之請似過矣。國榮曰。以外面觀之。則親信逆奴。終有可疑之端。玉堂之請鞫。烏可已乎。上曰。一次平問。斷不可已也。國榮曰。內人中逆屬。尙留於宮中云。不勝驚怪。向日査出時。未得盡究之致。今番則各別細究根因。以爲斥出。似好矣。上曰。許多宮人。不能一一査出。故每有如此疎漏之弊。可悶矣。國榮曰。非但內人。掖屬或不無殊常之類。亦當細櫛逐黜矣。上曰。枝元之爲興祚親屬之由。中官雖或不知。掌務金有恒。卽三十年隨行之人也。宮奴差定時。豈有不知根因之類乎。此則當嚴覈。期於取服矣。國榮曰。多年隨行之人。必無不知之理。有實無實之間。不審之罪。在所難免矣。上曰。湯劑煎待乎。國榮曰。方待令矣。上曰。湯劑入之。醫官慶絢。奉淸暑六和湯進前。上進御。命退去。諸臣以次出。
정조 2년
傳于徐有防曰。左承旨入侍。
정조 2년
以持平李殷模。牌不進罷職傳旨。傳于沈有鎭曰。只推。
정조 2년
傳于沈有鎭曰。嘉禮造果時。當取用司饔院。令兵曹禁雜人。供上他處捧入。本院官員。亦爲移接事。分付。
정조 2년
沈有鎭。以司饔院官員。以都提調提調意啓曰。今因傳敎。嘉禮時造果熟。設於本院矣。本院則移接扈衛廳之意。敢啓。傳曰。知道。
정조 2년
又傳于曰。在外敦寧都正許遞。戶曹參議朴師訥除授。
정조 2년
傳于李在學曰。司謁司鑰。一竝分揀放送。
정조 2년
徐有防。以兵曹言啓曰。依傳敎金虎門守門將金昌胤。丹鳳門守門將朴聖恕。各決棍十度。明禮宮頭目奴子李鳳得。決棍十度之意。敢啓。傳曰。知道。
정조 2년
沈有鎭。以兵曹言啓曰。天摩僉使洪鏶。撫夷萬戶朴成五。二等褒貶居中。其不職可知。竝依例罷黜。何如。傳曰。允。
정조 2년
又以兵曹言啓曰。折見諸道褒貶啓本。則平安兵使李柱國啓本中。靑水萬戶白純一。以焉得盡善。幸無大瑕爲目。南兵使金永綬啓本中。同仁權管安舜命。以小疎宜略爲目。則竝宜置中考。而置諸上考。全羅道右水使閔惠洙啓本中。多慶浦萬戶柳台興。以事或妄率。警固曷已爲目。北兵使徐有大啓本中。古豐山萬戶廉赫。以減卒宜飭爲目。則竝宜置下考。而置諸中考。殊無嚴明殿最之意。平安兵使李柱國。南兵使金永綬。全羅右水使閔惠洙。北兵使徐有大。竝推考警責。靑水萬戶白純一。同仁權管安舜命。竝中考施行。多慶浦萬戶柳台興。古豐山萬戶廉赫。竝下考施行。何如。傳曰。允。